runetrust/blame-folketinget-dk huggingface dataset:
Sonja Albrink (CD), 1998-06-04:
Da mit partis ordfører ikke kan være til stede, skal jeg på CD's vegne fremføre følgende: Man er ikke i tvivl om, at der er flere årsager til, at regeringen ønsker dette forslag gennemført. For det første er det jo praktisk for regeringen at have mulighed for at have en kort snor i de samlede udgifter, og for det andet har der jo de seneste år været en tendens til, at kommunerne dels får ansvaret for flere dele af den offentlige opgavevaretagelse og dels føler et behov for at forbedre indtægtsgrundlaget.
Kim Behnke (FP), 1999-02-04:
Hvis det var borgerne uden for disse tykke mure, der fik lov til at bestemme, hvordan man behandler kriminelle i dette samfund, så sad de i fængsel i stedet for det, der sker, nemlig at politikere, pædagoger, adfærdspsykologer osv. kan tale dem til at rende rundt i gaderne og blive ved med at begå kriminalitet. Det er, fordi det er magteliten og ikke borgerne, der bestemmer normerne og den moral og de værdier, borgerne har.
Kristian Thulesen Dahl (DF), 1999-10-07:
Dér er man faktisk glade for det, ikke alene i Københavns Amt, som vi tidligere har været inde på, men også i provinskommuner, og såmænd også i Fyns Amt, hvor det er Dansk Folkeparti, der sikrer, at der sidder en radikal amtsborgmester - det har den radikale Karen Nøhr vist slet ikke noget imod - og det er jo ikke, fordi de mennesker i Dansk Folkeparti, der støtter de her socialdemokrater rundtomkring eller radikale amtsborgmestre, er grundlæggende uenige i Dansk Folkepartis udlændingepolitik.
Ole M. Nielsen (KRF), 1999-11-19:
Altså målrettet mod en bestemt gruppe, fordi det er vores opfattelse, at mange studerende og i nogle tilfælde enlige forældre vælger at få en abort, fordi de ikke kan overse deres situation økonomisk, studiemæssigt og arbejdsmæssigt, hvis de skal være forældre, og det kan vi ikke være tjent med.
Tom Behnke (FRI), 1999-12-07:
Men allerede nu ser vi så, at lige så snart regeringen får en ny skatteskrue, et nyt sted, man kan hente penge hjem, så gør man, lige så snart man mangler penge, det, at i stedet for at finde nogle besparelser skruer man på alle de skruer, som man overhovedet kan komme til at skrue på.
Ole Sohn (SF), 2000-01-14:
Når det er sagt, vil jeg godt koncentrere mig lidt om indholdet af lovforslaget og i forbindelse med det, hr. Kaj Ikast også var inde på, gøre opmærksom på, at i forligsteksten, som faktisk slet ikke er så tosset endda, kan man læse, at intentionerne bag lovforslaget er, at der skal gives adgang til at indlede et samarbejde med Malmø Havn, som kan skabe gode fremtidige vækstbetingelser for at fremme den miljøvenlige søtransport såvel inden for som til og fra Øresundsregionen.
Peter Hansen-Nord (V), 2000-12-01:
Jeg giver ikke nogen positiv særbehandling til nogen - andet end de særbehandlinger, som nogen i dag med et kig i bakspejlet kan finde ud af at de måske er blevet til, men på tidspunktet, hvor disse kontrakter er blevet indgået, var det sikkert ikke den opfattelse, licenshaverne eller koncessionshaverne havde på det område her.
Keld Albrechtsen (EL), 2002-04-25:
Da et flertal i Folketinget i foregående valgperiode vedtog den nye fødevarelov og foretog den centralisering, som vi nu ser resultaterne af, kritiserede vi det fra Enhedslistens side bl.a. med den begrundelse, at den centralisering, som jo i hvert fald det ene af de to regeringspartier i virkeligheden ikke ønskede, ville medføre, at staten blev sin egen kontrollant, og at man herefter ville kunne vedtage at gennemføre forringelser af levnedsmiddelkontrollen, hvor staten selv kontrollerer, om staten gør det godt nok, og det vil staten selvfølgelig altid hævde at den gør.
Keld Albrechtsen (EL), 2002-12-09:
Jeg vil godt ganske simpelt spørge hr. Kristian Jensen, om han virkelig vil fastholde, at partiet Venstre ikke har noget medansvar for den ellovgivning, der nu medfører varmeforhøjelser for hundredtusindvis af husstande på 2.000 kr. om året i 2003.
Villy Søvndal (SF), 2003-10-08:
Jeg vil sådan set bare tage udgangspunkt i et citat, statsministeren kom med grundlovsdag 2001: »Socialdemokraterne har siddet så længe på regeringsmagten, at de betragter regeringsapparatet som deres personlige ejendom. De kan ikke længere se, hvor grænsen går mellem stat og parti.
Villy Søvndal (SF), 2003-10-22:
Det har man så formelt gjort, kan man sige, på den måde at der - ifølge den redegørelse, statsministeren lige afgav - den 26. juni, altså 10 dage efter at der bliver søgt, bliver givet en orientering om, at det er så omfattende et materiale, og der skal foretages vurderinger, der er brug for mere tid.
Søren Krarup (DF), 2003-11-05:
Så var der et lille mindretal under ledelse af nuværende ombudsmand Hans Gammeltoft-Hansen, der udarbejdede et forslag, som han ved meget flittig lobbyvirksomhed i Folketinget fik gjort til flertallets - først og fremmest via Det Radikale Venstres indsats.
Villy Søvndal (SF), 2003-11-20:
Man kan godt sige, at hvis hensigten med det her var at bekæmpe terror, så har man forvandlet store dele af Irak i dag til et helvede; så er det lykkedes at skabe et modsætningsforhold mellem civilisationer, som er så dybt, at det formentlig vil komme til at tage meget, meget lang tid fremover at reparere det.
Per Stig Møller (KF), 2003-11-21:
Det står i spalte 2: »NATO forventes herefter løbende at ville tage stilling til eventuelle yderligere udvidelser under hensyntagen til, om de nødvendige styrkebidrag kan mønstres.« Jamen med folk som hr. Villy Søvndal vil de aldrig kunne mønstres, og det vil sige, at så vil man aldrig kunne få stoppet opiumsdyrkningen og krigsherrernes udnyttelse af situationen, som hr. Villy Søvndal har ganske ret i.
Per Dalgaard (DF), 2003-12-10:
Vi må desværre konstatere, at vi også her oplever et lovforslag, der er fremsat, fordi specielt unge af fremmed herkomst glimrer ved en voldsom overrepræsentation i kriminalstatistikkerne, på dette område specielt ved at anvende knive mod totalt uskyldige mennesker som f.eks. den italienske turist, der på brutal vis blev stukket ihjel af to ikkedanske unge.
Pernille Rosenkrantz-Theil (EL), 2004-03-24:
Det virker dog noget mærkværdigt, at vi har en udenrigsminister stående her, som bekendtgør over for Folketinget, over for befolkningen, at Irak ikke har redegjort for en lang række våben, og at udenrigsministeren så fuldstændig undlader at bekendtgøre over for befolkningen og over for Folketinget, at disse våben ikke kan bruges til noget.
Per Stig Møller (KF), 2004-03-31:
Modprøven viser altså, at havde man fulgt den linje, som S, SF og Enhedslisten står for i dag, havde man stået med en meget farlig diktator, som havde været i stand til at slå meget kraftigt ned på oppositionen hjemme og også havde været en meget stor fare for regionen og dermed den internationale fred og sikkerhed.
Jørgen Arbo-Bæhr (EL), 2005-04-27:
Da rapporten om starthjælpens virkninger kom for ca. 3 uger siden, var beskæftigelsesministeren jo meget hurtigt ude med et udsagn om, at rapporten viste, at starthjælpen virker, og at starthjælpen får flere flygtninge og indvandrere i arbejde.
Kirsten Brosbøl (S), 2005-11-09:
Derfor må vi jo så konstatere, at statsministeren begår et dobbelt løftebrud, nemlig at han ikke hæver katastroferammen tilsvarende til, hvad der er behov for, og at man samtidig tager penge fra ulandsbistanden, sådan som det blev lovet at man ikke ville gøre.
Allan Niebuhr (KF), 2007-01-23:
Hvis vi begynder at lave noget mage til med en klippekortordning, tror jeg, vi laver et selvmål, som vi bagefter godt vil rette op på, for grisene får det altså ikke bedre ved at køre med en lastbil, fordi den har fået litauiske nummerplader på.
Jørgen Arbo-Bæhr (EL), 2007-01-25:
Man siger selv, at der er 200.000, der forlader det offentlige, og samtidig siger man, at der ikke er plads til, at det offentlige aftager så mange, fordi en mere ansat i den offentlige sektor ifølge kvalitetsreformen vil betyde en mindre ansat i den private sektor.
Per Clausen (EL), 2008-01-29:
Og hvis der så er nogle blandt dem, der lytter til den her debat, der tænker, at det synes de da at de har hørt før, og at det er sært, at det ikke er blevet til noget, så må vi jo tage det som udtryk for, at det må være de oppositionspartier, der er med i forhandlingerne, som besværliggør opnåelsen af de her fantastiske nye resultater.
Anders Samuelsen (NY), 2008-04-16:
Fællesskab består for os bl.a. i at sikre, at der er plads til både øget offentlig velfærd og øget privat velfærd, men det er også at holde fast i f.eks. Nyrupregeringernes mål om en vækst på maksimalt 0,5 pct. om året i den offentlige sektor, at holde fast i, at hvis der er et råderum, så deles det ligeligt, fifty-fifty, mellem staten og borgeren mindst 50 pct. til borgerne.
Morten Østergaard (RV), 2008-05-30:
Det må da være forfærdeligt for fru Birthe Rønn Hornbech som folketingsmedlem og nu som integrationsminister at have bevæget sig rundt i den tåge af uvidenhed, på trods af at ministeren ofte selv hævder nærmest at være den i nationen, der har beskæftiget sig mest med udlændingepolitik.
Frank Aaen (EL), 2008-11-27:
Det ændrer jo ikke ved, at det, der er blevet besluttet, er, at ham, der havde skudt 1,8 mia. kr. i Roskilde Bank ud fra et grådighedssynspunkt, har fået garanti for, at han ikke bare får pengene igen, men også de renter, han havde betinget sig - betalt af skatteyderne.
Morten Østergaard (RV), 2009-01-23:
Nu er det jo ikke sådan, at man render og ændrer grundloven hver eller hver anden dag eller hver eller hver anden folketingssamling, og derfor synes jeg bare, at man må sige, at det er et udslag af intellektuel dovenskab fra regeringens side, at den ikke, nu hvor vi alligevel skal proceduren igennem med folkeafstemning og det hele, har ønsket at bringe grundloven fuldt i harmoni med det samfund, som vi lever i.
Jens Vibjerg (V), 2009-02-18:
Det klandrer jeg ikke hr. Kim Mortensen for, men det kunne jeg jo gøre med hr. Frank Aaen, som i sit indlæg i den grad var med til at tegne et billede, som var helt hinsides det, der er situationen i dag, nemlig ved at snakke om 200.000 arbejdsløse.
Flemming Møller Mortensen (S), 2010-02-25:
Jeg skal afslutningsvis sige, at sådan som forslaget ligger her, kan vi ikke umiddelbart fra socialdemokratisk side bakke det op, men vi lover ministeren at gå meget konstruktivt ind i udvalgsarbejdet for at få kvalificeret problemfelterne og forbedret forholdene for både personale og patienter.
Kristen Touborg (SF), 2010-03-04:
Jeg mener for så vidt, at Venstres ordfører taler lidt mod bedre vidende, for det kan næppe være ukendt for Venstres ordfører, at de her grise nogle gange bliver håndteret i de første dage: De skal have jerntilskud, de skal have vitamintilskud, de skal have tænderne slebet, og de skal altså også kastreres.
Johs. Poulsen (RV), 2010-06-01:
Vi mener helt fundamentalt, at det er et forkert valg, der er foretaget her, og derfor vil jeg også godt spørge hr. Jørn Dohrmann, om han ikke er enig i, at arbejdet med alternativer, altså beskrivelsen af mulige alternativer, jo aldrig nogen sinde er kommet på ministerens egen foranledning, men først og fremmest fordi hun og regeringen er blevet presset til det, og at det arbejde fra starten kunne have været langt, langt bedre.
Nick Hækkerup (S), 2010-06-02:
Så nytter det da ikke noget at sige, at vi en gang for lang tid siden havde et bedre samfund, for der stod vi for nogle andre regler – mange af dem var jo i øvrigt skabt af Socialdemokratiet – for det er flertallet, der med sine politiske beslutninger nu bestemmer, at de handicappede familier i Danmark skal bøde for de ufinansierede skattelettelser, der med rødvinsreformen er givet til de allermest velstillede.
Bjarne Laustsen (S), 2010-06-16:
Det, som Dansk Folkeparti og regeringen ikke forstår, forstod Dansk Folkepartis ordfører, fru Marlene Harpsøe, overhovedet ikke noget af, hverken ved førstebehandlingen eller andenbehandlingen og heller ikke under det åbne samråd i Uddannelsesudvalget i mandags.
Per Clausen (EL), 2011-02-24:
Jeg synes sådan set, den historiske debat om SR-regeringens bedrifter var interessant nok, også fordi en del af de skattelettelser, som lavtlønnede fik i det her land i 2002-2003 jo i virkeligheden skyldtes en politik, som Enhedslisten gennemførte sammen med den daværende socialdemokratisk-radikale regering.
Karsten Lauritzen (V), 2011-12-20:
Justitsministeren, der jo er øverste chef for de embedsmænd, der sidder i Indfødsretskontoret, har efter Venstres mening ikke forsøgt at give det her en ordentlig udvalgsbehandling og har ikke svaret på udvalgsspørgsmål og har nægtet teknisk bistand til Dansk Folkeparti.
Christian Langballe (DF), 2011-12-20:
Men jeg vil så også godt lige sige til Venstre, at når der med trommer og piber tales imod det forhold, at en ikke PET-godkendt statsløs får statsborgerskab – Venstre har også på et andet tidspunkt givet udtryk for, så vidt jeg husker, at de ville bryde konventionen om nødvendigt – så synes jeg, at det vil klæde Venstre at sætte handling bag ordene og så gå med Dansk Folkeparti og stemme nej eller i det mindste stemme blankt.
Peter Skaarup (DF), 2012-04-11:
Jeg er i den forbindelse bekymret, for Folketingets Retsudvalg havde planlagt en tur til Christiania den 29. februar netop for at se på, hvad der foregår derude, men vi kan nu næsten to måneder efter konstatere, at det ikke er lykkedes at få justitsministeren til at sikre, at der kommer en ny dato, så vi med egne øjne kan se, hvad der rent faktisk foregår.
Peter Skaarup (DF), 2012-05-16:
Men det ændrer jo ikke ved, at det vel er en skandale, at det her i 2012, i så stor stil, som der er tale om ved Afrikas Horn, overhovedet kan lade sig gøre, at pirater driver gæk med det internationale samfund, og at de blokerer for, at handelsskibene kan sejle på de ruter, der er de mest optimale, og som i øvrigt er de mest energibesparende ruter, som man kan besejle.
Holger K. Nielsen (SF), 2013-04-24:
Venstre har desværre forladt forhandlingerne i øjeblikket, fordi de ville forære milliarder til folk, der arver, men jeg håber da, Venstre vil komme tilbage igen og bruge tiden i forhandlingslokalet i stedet for at sejle rundt i den her form for ordkløveri.
Hans Kristian Skibby (DF), 2015-02-19:
Og det er noget, som så 2 år senere med virkning fra 2018 også kommer til at gælde for de omkring 1.100 virksomheder, som er de største virksomheder målt på den måde, man nu gør det, og som så også kommer til at være underlagt de nye regnskabsregulativer.
Søren Egge Rasmussen (EL), 2015-11-19:
Det ville være en spændende sammenligning at se på, hvad det er for en risiko, man har dér, og om man skal vælge en landbrugsdrift, hvor man kan få en øget biodiversitet, en formindsket forurening og en bedre dyrevelfærd, eller om man skal vælge et eller andet meget usikkert med nogle gmo-afgrøder.
Esben Lunde Larsen (V), 2016-02-03:
Vi deler den tidligere regering, SR-regeringens, holdning om, at man skal dimensionere uddannelser, hvor der er historisk høj ledighed, så vi har ikke et ønske om, at man på tværs af alle uddannelser på universitetsområdet skal uddanne flere, hvis der er en høj ledighed efter endt uddannelse.
Kenneth Kristensen Berth (DF), 2017-04-20:
Men man kan selvfølgelig altid undre sig over, hvorfor ordførere fra andre partier så har haft så travlt med at tale en ellers enestående god aftale ned i et stort sort hul, hvor den absolut ikke hører hjemme, men det er selvfølgelig en anden historie og kan sikkert forklares med den sædvanlige lettere indebrændte og forstemmende følelse, der breder sig blandt de EU-sokkebærende partier, når man er blevet stemt ned af de kloge danskere.
Peter Juel-Jensen (V), 2019-04-02:
Om det så er implementeringen og styrkelsen af de konventionelle våbenkontrolaftaler inden for det politisk-militære samarbejde – altså de såkaldt tillidsskabende foranstaltninger – eller om det handler om en øget russisk aggression mod Ukraine eller om et stigende russisk pres på OSCE's uafhængige organisationer som ODIHR, altså dem, der har til opgave at observere valghandlinger og andre humanitære spørgsmål ud fra principper, man selv har forpligtet sig til, så lader Rusland intet stå tilbage.
Morten Østergaard (RV), 2019-04-09:
Næ, det, der var i dag, var rituel stammedans fra statsministeren, og hvis ikke det var, fordi bekymringen var så påtrængende, kunne man jo her på sådan en dag få lyst til at give statsministeren en lille pandakrammer for at trøste ved udsigten til, hvor slemt det da kan gå.
Pernille Vermund (NB), 2020-06-02:
I stedet for et asylstop har regeringen og de EU-glade partier på blå side udpeget den tyrkiske islamist præsident Erdogan til grænsebetjent – en grænsebetjent, der mod en klækkelig betaling, jeg vil kalde det bestikkelse, skal forsvare os imod illegale indvandrere, islamiske terrorister og almindelig kriminalitet, vold og alle de andre dårligdomme, der følger med migranter fra de muslimske lande ind over vores grænser.
Simon Emil Ammitzbøll-Bille (UFG), 2020-08-12:
Når man skal have vedtaget alle mulige mærkværdige lovforslag, er Socialdemokraterne altid de første til at misbruge fagbevægelsen ved at sige, at det er et argument i sig selv, uanset hvad den måtte mene om hvad som helst, men når så to af fagbevægelsens fremmeste repræsentanter går ud og siger, at der ligger en aftale, får man bare at vide, at det kan man glemme alt om, for det findes slet ikke.
Lars Boje Mathiesen (NB), 2020-12-01:
Så står vi her igen og skal snakke om pensionsalderen, men når alt kommer til alt, er det jo ene og alene, fordi politikerne har en forfærdelig trang til at blive ved med at tage borgernes penge op af lommerne på dem, så de simpelt hen ikke har mulighed for at spare op til deres egen pension.
Karina Lorentzen Dehnhardt (SF), 2021-04-22:
Hvis vi sænker topskatten, hvis vi fjerner selskabsskatten, hvis vi gør dimittender fattigere, og hvis vi afskaffer den grønne check, så vil resultatet være, at dem, der har mindst, vil få endnu mindre, og dem, der har mest, vil få endnu mere.
Sikandar Siddique (UFG), 2021-05-25:
Jeg vil sige: Jeg er målløs og skuffet over Enhedslisten og Radikale Venstre og støttepartierne, som jo fik en fantastisk sejr ved at gå ud at tale om minoritetsrettigheder, men som i dag her i Folketingssalen ikke står op for de muslimske minoriteter.
Rune Lund (EL), 2021-12-22:
Altså, det handler i virkeligheden om, at de borgerlige partier fører en politik, hvor man tømmer kassen ved at lave skattelettelser bl.a. til boligejerne, som jeg nævnte i min tale, og så har man prøvet at fremstille det, som om der var penge nok til velfærd, selv om der slet ikke var det.
Astrid Carøe (SF), 2022-03-31:
Jeg er meget spændt på at se, hvad det arbejde munder ud i, og jeg er rigtig glad for, at vi nu kan åbne op for den her diskussion, også selv om den er svær, og også selv om der er rigtig, rigtig mange etiske dilemmaer, og jeg er heller ikke sikker på, hvad den endelige løsning kommer til at være.
Pelle Dragsted (EL), 2023-03-21:
Under valgkampen i efteråret ringede mediet Frihedsbrevet, som flere vil kunne huske, op til en række partier og politikere og foregav at være en rigmand, der ønskede at donere et større pengebeløb, det skulle bare være anonymt, og alle partier herinde, undtagen fire, viste sig mere end villige til at vejlede den falske donor i, hvordan man kunne undgå eller omgå partistøttereglerne ved at dele bevillingen op i flere portioner, sådan at den ikke ville fremgå af deres partiregnskab.
Jan E. Jørgensen (V), 2023-03-30:
Til den anden del af hr. Pelle Dragsteds spørgsmål, altså om det ikke er et problem, at mellemhandlerne ikke kommer med, fordi der er tilfælde med mellemhandlere, der har tjent rigtig, rigtig gode penge, ikke på grund af egen dygtighed, men på grund af en energikrise, som jo altså er et tilfælde, vil jeg sige, at jo, det er et problem.
Morten Messerschmidt (DF), 2024-02-23:
Så hvordan Enhedslisten er blevet et parti, der nu mener, at Danmark skal opgive en del af sin suverænitet og overlade til EU at bestemme på udlændingepolitikkens område, må være udtryk for, at man simpelt hen har fået slået kompasset i stykker, altså at man er kommet på gal kurs.
Trine Pertou Mach (EL), 2024-05-17:
Helt konkret kunne jeg godt tænke mig at spørge ordføreren, om ordføreren på baggrund af sagen den 26. januar i Den Internationale Domstol anerkender, at der er en risiko for folkedrab i Gaza, og om Danmark, hvis ordføreren anerkender det, så også er forpligtet til at bidrage til at forhindre det.
Kim Edberg Andersen (DD), 2024-10-10:
For mange år siden ville jeg møde mange Venstremænd, som så ville sige, at de partier i hvert fald er i røde nuancer, men jeg kan så forstå, at Venstre er blevet så frygtelig farveusikre, at en test for det ville gøre, at man som Venstremand i hvert fald ikke ville kunne blive jagerpilot længere, det kan man ikke, for så godt har man ikke styr på farverne.
Anne Valentina Berthelsen (SF), 2025-04-11:
Men vi står jo i en helt ekstraordinær sikkerhedspolitisk situation, som har samlet Folketinget om at imødegå den russiske trussel, som det her jo handler om, og også med den nuværende situation, hvor Trump er blevet indsat som præsident i USA igen og vi samles om at håndtere de udmeldinger, der kommer fra USA.
Mikkel Bjørn (DF), 2026-02-05:
Det er, fordi lande som Danmark, Tyskland, Frankrig og Sverige i modsætning til Ungarn og Polen har ført en fuldstændig hovedløs og uansvarlig indvandringspolitik på Enhedslistens og Radikale Venstres foranledning, hvor man har lukket mennesker ind i titusindvis over grænsen, som bærer værdier i hjertet, hvor synet på homoseksuelle, synet på jøder, synet på seksuelle minoriteter mildest talt er problematisk.